b'\n_START_ARTICLE_\nZavarovalnica Generali\n_START_SECTION_\nZgodovina\n_START_PARAGRAPH_\nDru\xc5\xbeba je bila ustanovljena 26. decembra 1831, pod imenom Imperial Regia Privilegiata Compagnia di Assicurazioni Generali Austro-Italiche. V tem \xc4\x8dasu je Trst veljal za najpomembnej\xc5\xa1e pristani\xc5\xa1\xc4\x8de Avstro-Ogrskega imperija. Sede\xc5\xbe zavarovalnice je postal Trst, medtem ko je poslovanje v bene\xc5\xa1ki regiji nadzorovala bene\xc5\xa1ka izpostava. Pribli\xc5\xbeno leto po ustanovitvi je Assicurazioni Generali Austro-Italiche dobila dovoljenje, da na svojih dokumentih uporablja podobo dvoglavega orla, simbola Habsbur\xc5\xbeanov._NEWLINE_\xc5\xbde v prvem desetletju delovanja je Generali odprl poslovalnice v vsaki izmed takratnih dr\xc5\xbeav na obmo\xc4\x8dju sedanje Italije, v vseh pomembnih sredi\xc5\xa1\xc4\x8dih habsbur\xc5\xa1kega imperija in najprometnej\xc5\xa1ih evropskih pristani\xc5\xa1\xc4\x8dih tistega \xc4\x8dasa._NEWLINE_Revolucije leta 1848 so zajele tudi habsbur\xc5\xa1ke posesti v severni Italiji ter vplivale na nadaljnji razvoj podobe dru\xc5\xbebe. Iz svojega do tedanjega uradnega naziva je zavarovalnica umaknila pridevnik Austro-Italiche in sprejela nov simbol \xe2\x80\x93 leva Sv. Marka. Glava krilatega leva je bila vse do za\xc4\x8detka 20. stoletja obrnjena v desno stran, v za\xc4\x8detku 20. stoletja pa so jo obrnili v levo. Lev v desni \xc5\xa1api dr\xc5\xbei knjigo, v kateri se je tradicionalno nahajal zapis iz evangelija Sv. Marka:\xc2\xa0\xc2\xbbMir s teboj Marko, moj evangelist\xc2\xab._NEWLINE_Danes Skupina deluje v dr\xc5\xbeavah Evrope, Bli\xc5\xbenjega Vzhoda in Vzhodne Azije. Po prometu se med njene najve\xc4\x8dje trge uvr\xc5\xa1\xc4\x8da Italija, kjer Generali zaseda pozicijo najve\xc4\x8dje zavarovalnice, sledita Nem\xc4\x8dija (pod imenom Generali Deutschland) in Francija (Generali France). Po tr\xc5\xbenem dele\xc5\xbeu si sledijo Italija, \xc4\x8ce\xc5\xa1ka, Nem\xc4\x8dija, Mad\xc5\xbearska, Argentina, Slova\xc5\xa1ka, Avstrija in Kitajska._NEWLINE_Leta 2016 je Skupina oznanila, da se umika iz nekaterih manj perspektivnih trgov.\n_START_SECTION_\nGenerali v Sloveniji\n_START_PARAGRAPH_\nGenerali Zavarovalnica d.d. deluje na trgu premo\xc5\xbeenjskih zavarovanj (kot so avtomobilska zavarovanja, zavarovanja nepremi\xc4\x8dnin in premi\xc4\x8dnin), \xc5\xbeivljenjskih zavarovanj, nezgodnih zavarovanj, turisti\xc4\x8dnih in pokojninskih zavarovanj ter poslovnih zavarovanj._NEWLINE_Organizirana je kot delni\xc5\xa1ka dru\xc5\xbeba in deluje neposredno v okviru Holdinga srednje in vzhodnoevropskih dr\xc5\xbeav, ki ga obvladuje Generali CEE Holding B.V._NEWLINE_Na slovenskem trgu je zavarovalnica Generali prisotna od leta 1996 in je po objavljenih podatkih danes ena najve\xc4\x8djih tujih zavarovalnic v Sloveniji. V Slovenijo je stopila pod imenom Generali-SKB zavarovalnica oziroma Ljubljanska zavarovalnica. Leta 2001 je dunajska zavarovalnica Generali postala 100\xc2\xa0% lastnica slovenske dru\xc5\xbebe, takrat se je zavarovalnica tudi preimenovala v zavarovalnico Generali. Leta 2008 je postala \xc4\x8dlan Generali CEE Holdinga._NEWLINE_Generali v Sloveniji v 11 pisarnah, 9 \xc5\xa1kodnih centrih, preko ve\xc4\x8d kot 260 pogodbenih partnerjev in ve\xc4\x8d kot 100 agencij zaposluje 450 ljudi. Njegov tr\xc5\xbeni dele\xc5\xbe v Sloveniji predstavlja 4,83\xc2\xa0%.\n_START_SECTION_\nZanimivosti\n_START_PARAGRAPH_\nV pisarni Assicurazioni Generali v Pragi je skoraj devet mesecev (od 1. novembra 1907 do 15. julija 1908) delal tudi znani pisatelj Franz Kafka.'